text: РЕШЕНИЕ ЗА ИЗПЪЛНЕНИЕ НА КОМИСИЯТА
  от 14 юни 2013 година
  за определяне на преходни мерки за някои продукти от животински произход, обхванати от Регламент (ЕО) № 853/2004 на Европейския парламент и на Съвета, въведени в Хърватия от трети държави преди 1 юли 2013 г.
  (нотифицирано под номер C(2013) 3475)
  (текст от значение за ЕИП)
  (2013/291/ЕС)
  ЕВРОПЕЙСКАТА КОМИСИЯ,
  като взе предвид Договора за присъединяване на Хърватия, и по-специално член 3, параграф 4 от него,
  като взе предвид Акта за присъединяване на Хърватия, и по-специално член 42 от него,
  като има предвид, че:
  (1)
  Очаква се Хърватия да се присъедини към Европейския съюз на 1 юли 2013 г. По отношение на продуктите от животински произход ще се прилагат изискванията на Регламент (ЕО) № 853/2004 на Европейския парламент и на Съвета от 29 април 2004 г. относно определяне на специфични хигиенни правила за храните от животински произход (1). Въпреки това някои продукти от животински произход, въведени в Хърватия преди тази дата, не отговарят на съответните правила, установени в посочения регламент.
  (2)
  Някои от тези продукти са били допуснати за свободно обращение в Хърватия, а други все още не са поставени под митнически режим и продължават да са под митнически надзор.
  (3)
  С цел да се улесни преходът от съществуващия режим в Хърватия към режима, произтичащ от прилагането на законодателството на Съюза, е целесъобразно да се определят преходни мерки по отношение на търговията с тези продукти.
  (4)
  Те следва да бъдат предлагани само на вътрешния пазар на Хърватия при подходящи условия. По-конкретно, като се има предвид, че сегашната система за проследимост не е достатъчна, предприятия, които имат разрешение да изпращат свои продукти в други държави членки, следва да не преработват такива продукти, които не отговарят на изискванията.
  (5)
  Продукти, които не отговарят на изискванията на Регламент (ЕО) № 853/2004, следва да не се въвеждат в други държави членки. С цел да се гарантира, че съответните продукти не са обект на търговия в рамките на Съюза, държавите членки следва да извършват необходимите проверки съгласно Директива 89/662/ЕИО на Съвета от 11 декември 1989 г. относно ветеринарните проверки по отношение на търговията вътре в Общността с оглед доизграждането на вътрешния пазар (2).
  (6)
  Износът на такива продукти към трети държави следва да се осъществява в съответствие с подходящите договорености и с Регламент (ЕО) № 178/2002 на Европейския парламент и на Съвета от 28 януари 2002 г. за установяване на общите принципи и изисквания на законодателството в областта на храните, за създаване на Европейски орган за безопасност на храните и за определяне на процедури относно безопасността на храните (3).
  (7)
  Една година след датата на присъединяване продуктите, които все още не са допуснати за свободно обращение и не са предлагани на пазара на Хърватия или не са изнесени и стоят на съхранение под митнически надзор, следва да бъдат унищожени.
  (8)
  Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
  ПРИЕ НАСТОЯЩОТО РЕШЕНИЕ:
  Член 1
  Обхват
  Настоящото решение се прилага за продукти от животински произход, които отговарят на следните условия:
  а)
  попадат в обхвата на Регламент (ЕО) № 853/2004;
  б)
  не отговарят на изискванията на Регламент (ЕО) № 853/2004;
  в)
  са били въведени в Хърватия от трети държави преди 1 юли 2013 г.
  Член 2
  Продукти от животински произход, допуснати за свободно обращение в Хърватия преди 1 юли 2013 г.
  Посочените в член 1 продукти, които са били допуснати за свободно обращение в Хърватия преди 1 юли 2013 г., могат да бъдат предлагани на пазара на територията на Хърватия за срок от една година, считано от тази дата, при условие че отговарят на следните изисквания:
  а)
  не трябва да бъдат преработвани от предприятия, които имат разрешение да изпращат своите продукти в други държави членки;
  б)
  трябва да носят национален знак, предвиден от разпоредбите на национално равнище в Хърватия, които са били в сила към датата на допускане за свободно обращение. Този знак е различен от здравната маркировка, посочена в раздел I, глава III от приложение I към Регламент (ЕО) № 854/2004 на Европейския парламент и на Съвета (4), или от идентификационната маркировка, посочена в раздел I от приложение II към Регламент (ЕО) № 853/2004.
  Член 3
  Продукти от животински произход, въведени в Хърватия преди 1 юли 2013 г., които не са допуснати за свободно обращение
  Посочените в член 1 продукти, които са въведени в Хърватия преди 1 юли 2013 г., но не са допуснати за свободно обращение преди тази дата, могат да бъдат допуснати за свободно обращение в Хърватия и могат да бъдат предлагани на пазара на територията на Хърватия само до 30 юни 2014 г., при условие че отговарят на изискванията, установени в член 2.
  Член 4
  Забрана за изпращане на продукти от животински произход от Хърватия в други държави членки
  1. Продуктите, посочени в член 1, не се изпращат от Хърватия в други държави членки.
  2. Държавите членки гарантират в съответствие с Директива 89/662/ЕИО на Съвета, и по-специално член 3 от нея, че продуктите, посочени в член 1, не се търгуват между държавите членки.
  Член 5
  Износ към трети държави
  За преходен период до 1 юли 2014 г. посочените в член 1 продукти могат да продължат да бъдат изнасяни от Хърватия към трети държави, при условие че са спазени следните условия:
  а)
  износът трябва да се извършва в съответствие с член 12 от Регламент (ЕО) № 178/2002;
  б)
  всяка пратка трябва да напусне територията на Хърватия под прекия надзор на компетентния орган, без да преминава през територията на други държави членки;
  в)
  всяка пратка трябва да бъде изнесена в средство за транспорт, запечатано от компетентния орган, и пломбите трябва да бъдат проверени на изходната точка в Хърватия.
  Член 6
  Унищожаване на пратки, поставени под митнически надзор, от 1 юли 2014 г.
  Пратки с продуктите, посочени в член 1, които все още са под митнически надзор на 1 юли 2014 г., се унищожават под контрола на компетентния орган.
  Всички разходи във връзка с унищожаването на пратките са за сметка на притежателя на пратката.
  Член 7
  Прилагане
  Настоящото решение се прилага, при условие че Договорът за присъединяване на Хърватия влезе в сила и от датата на влизането му в сила.
  Член 8
  Адресати
  Адресати на настоящото решение са държавите членки.
  Съставено в Брюксел на 14 юни 2013 година.